Beszámoló a Junior B csoportos Világbajnokságról,

a junior lány válogatott szerepléséről

A lány válogatott a tavalyi B ligás VB szereplés után a mostani, szintén finnországi VB-re a gyakorlati felkészülését tavaly szeptemberben kezdte meg. Több edző is bevonásra került, mert az idei évre több külföldi utazást is terveztünk a felkészülésben. A nevelő edző Bodor Gábor, segítői pedig Jakab Zoltán és jómagam, Nagy Gyöngyi voltunk. Mi korábban már dolgoztunk a lányokkal, így voltak tapasztalatok, benyomások róluk, ismertük Őket.

A csapat célkitűzését közösen határoztuk meg, közös döntés volt a cél, mely az A ligába való feljutást jelentette.

A csapat összetétele:

Joó Linda – skip (15)

Dobor Dia Regina – vice skip (17)

Nagy Laura (16)

Nagy Laura Karolina (14)

Bartalus Anna (17)

Edzők: Jakab Zoltán, Nagy Gyöngyi

Nevelőedző: Bodor Gábor

Sajnos a csapat kiutazásakor ketten, Nagy Laura és Bartalus Anna is betegséggel küzdöttek, mindketten torokgyulladással érkeztek. Anna már gyógyulófélben volt, Laura viszont éppen kint élte meg a nehezét. Szerencsére állt rendelkezésre gyógyszer, amelyet még itthon, a doppinglista ismeretében, orvosi felügyelettel kaptak meg.

***Felkészülés:***

A tavasszal rendezett Junior Országos Bajnokságon a Joó Linda vezette csapat megnyerte a jogot a B csoportos Világbajnokságon való részvételre.

A nyári időszakban személyi edzővel dolgoztak a lányok, irányított kondi edzéseik voltak, emellett kardió edzéseket végeztek, alkatuknak és sérüléseiknek megfelelően. Szerepelt benne futás, kerékpározás és egyéb, teremben használható kardió gépek is.

Nyáron, júliusban Kanadában részt vettek a lányok egy kisebb versenyen, illetve junioroknak szóló, Rockslide Camp-en Kelowna-ban, mint válogatott ez volt az első technikai és csapatépítő edzés.

A magyar bajnokság után második legrangosabb versenynek számító Magyar Kupán a csapat 4 közé verekedte be magát.

2018. november 16-18 között rendezett, prágai EJCT versenyen pedig egésze a döntőig meneteltek, ahol végül, nagyon kitartó küzdelemben az ezüstérmet szerezték meg.

A B ligás világbajnokságon cél volt a feljutás és részvétel a februári A ligás Világbajnokságon, ehhez mindenképpen éremszerzés szükséges.

***Verseny:***

A január 2-11 között Finnországban, Lohjában zajló B csoportos Curling Világbajnokságon 21 női csapat indult, ahol a mezőny az alapszakaszban három 7 csapatos csoportra osztódott, mely csapatonként hat alapszakasz mérkőzést jelentett. A csapat rutinos versenyzőkből állt, a korábbi Junior válogatottat nagy részben ez a csapat tette ki. Új tartalékos játékosunk, Bartalus Anna az egyetlen, aki még nem járt világversenyen.

A versenyt megelőzően nem volt edzés lehetőség, így rendszeresen igénybe vettük az éjszakai, 10 perces edzéslehetőségeket, a játékosokat váltva, minden meccs előtt megnézhettük a következő mérkőzés pályáját.

A mérkőzések előtt a WCF szabályoknak megfelelően 2 draw dobást kellett teljesíteni, ami idén nem igazán volt az erősségünk. A WCF szabálya szerint nincs tie-break, hanem az egymás elleni eredmények és a DSC eredmények döntenek a sorrendben és a továbbjutásban is, így mindenképpen fontos volt a győzelem.

Az alapszakaszban az első mérkőzés a *törökök* ellen zajlott, akik régi nagy riválisnak számítanak, így a csapat koncentráltan és összeszedetten állt oda a régi nagy ellenfél ellen. Laura itt láthatóan gyengélkedett, de végig játszotta a mérkőzést, melyet abszolút biztosan megnyert a csapat.

Ezután következtek a *fehéroroszok,* akikről tudtuk, hogy nem képviselnek komolyabb erőt, így Laurát pihentetve, Anna játszott ezen a mérkőzésen. A két összecsapás egy napra esett, így a következő napon nem kellett játszanunk, ez a nap pihenéssel telt.

A következő napon a *lettek* ellen kellett pályára lépnünk, ahol jött egy pillanatnyi mélypont a csapatnál. Nem képviselt nagy játéktudást a lett csapat, mégsem tudtuk megverni őket, sok hibával játszottak, ahogy mi is, nem tudtunk élni a lehetőségekkel. Végül extra endben alul maradtunk. Ez a meccs egy lélektani fordulópont volt, hiszen a letteket nem tartottuk erősnek a csoporton belül. Ezután a forduló után komolyabban fel kellett építeni a lányokat, önbizalmat kellett adnunk nekik.

A *csehek* elleni mérkőzésen nagy volt a tét, hiszen tudtuk, hogy nyernünk kell. Sikerült rendet tennünk a fejekben, mert ez a meccs volt a Világbajnokság messze legjobb összecsapása számunkra. A csehek erős ellenfelek, akikkel hihetetlen szoros és kiegyenlített meccset játszva, Linda utolsó gyönyörű draw kövével, meg tudtuk nyerni a meccset. Ez a mérkőzés A liga szintű mérlőzés volt.

Következtek a *szlovénok*, ahol kicsit nehezen, álmosan indult a meccs, de a második félidőben nem hagytunk már kérdéseket, hoztuk a győzelmet.

Az utolsó csoportmérkőzésen a *dánok,* mint a csoportban legerősebb csapat, következtek. A dán skip jelenleg a felnőtt női válogatott lead-je, így mondhatjuk, hogy nagyon tapasztalt játékosnak számít. A meccs végig szoros és izgalmas volt, az utolsó end-re a lopás maradt, ami ebben az end-ben végül nem sikerült.

A csoportban a továbbjutásunk már biztosnak látszott, 2-3 helyen álltunk, a cseh-lett meccs végeredménye döntötte el végül a helyezésünket. Így a csoporton belül kiemelt ellenfélnek számító csehek, mivel tőlünk kikaptak, harmadikként, a dánok pedig elsőként jutottak tovább a csoportból.

***Eredmények:***

Alapszakasz eredmények

Törökország (tur) - **Magyarország (hun)** 3:**6**

Fehéroroszország (blr) - **Magyarország (hun)** 2:**19**

**Magyarország (hun)** – Lettország (lat) **5**:8

Csehország (cze) - **Magyarország (hun)** 3:**4**

**Magyarország (hun) -** Szlovénia (slo) **7**:5

**Magyarország (hun) -** Dánia (den) **5**:8

|  |  |  |  |  |  |
| --- | --- | --- | --- | --- | --- |
|  | C csoport | Mérkőzés | Győzelem | Vereség |  |
| 1 | Dánia | 6 | 6 | 0 | Q |
| 2 | **Magyarország** | 6 | 4 | 2 | Q |
| 3 | Csehország | 6 | 4 | 2 | Q |
| 4 | Törökország | 6 | 3 | 3 |  |
| 5 | Lettország | 6 | 3 | 3 |  |
| 6 | Szlovénia | 6 | 1 | 5 |  |
| 7 | Fehéroroszország | 6 | 0 | 6 |  |

*8-as döntő*

A csoportok végeredményének alakulása:

|  |  |  |  |  |  |
| --- | --- | --- | --- | --- | --- |
|  | A csoport | Mérkőzés | Győzelem | Vereség |  |
| 1 | Skócia | 6 | 6 | 0 | Q |
| 2 | Lengyelország | 6 | 5 | 1 | Q |
| 3 | Németország | 6 | 4 | 2 | Q |

|  |  |  |  |  |  |
| --- | --- | --- | --- | --- | --- |
|  | A csoport | Mérkőzés | Győzelem | Vereség |  |
| 1 | Oroszország | 6 | 6 | 0 | Q |
| 2 | Japán | 6 | 5 | 1 | Q |
| 3 | Anglia | 6 | 3 | 3 | Q |

|  |  |  |  |  |  |
| --- | --- | --- | --- | --- | --- |
|  | A csoport | Mérkőzés | Győzelem | Vereség |  |
| 1 | Dánia | 6 | 6 | 0 | Q |
| 2 | **Magyarország** | 6 | 4 | 2 | Q |
| 3 | Csehország | 6 | 4 | 2 | ~~Q~~ |

A 8-as döntőbe jutásért a két, legrosszabb DSC-vel álló, csoport harmadik helyezettnek kellett megvívnia, mely a csehek és németek összecsapását jelentette, végül a németek jutottak tovább.

A csoport második helyezéssel kialakult pozíció és a DSC eredmény szerint a 8-as döntőben ismét a dánok következtek. Az előző napi vereség tapasztalataiból tanulva, a dánokkal sikerült nagyon sokáig szoros mérkőzést vívnia a magyar lányoknak, az igen szoros és izgalmas játékban, a dánokat teher alatt tartva, a végén jött is a meccset eldöntő dán hiba, mellyel a lánycsapat megszerezte a győzelmet, így az elődöntőbe jutva tovább harcolhatott az A ligába kerülésért.

Dánia (den) - **Magyarország (hun)** 2:**3**

Az elődöntőbe jutást a skótok, oroszok, japánok mellett a magyar lányok is kiharcolták, mely már önmagában is nagyon nagy eredménynek számít, hiszen Oroszország és Skócia két, a tavalyi A ligából visszaeső ország csapata. Az elődöntőben az oroszokkal kellett megmérkőzni a döntőbe jutásért, míg a másik mérkőzést a skótok és a japánok vívták egymás ellen. Az oroszok sajnos nagy félelmet keltettek a lányokban, így igen kis ellenállást tanúsítva, ebben az összecsapásban a mieink maradtak alul, míg a másik elődöntőben a japánok kaptak ki, így erre a két csapatra a bronzmérkőzés várt, míg a döntőt az oroszok és a skótok vívták egymással.

*Elődöntő*

Oroszország (rus) – **Magyarország (hun)** 12:**3**

Skócia (sco) – Japán (jpn) 6:5

*Bronz meccs*

A csata nem csak a bronzéremért folyt, hanem egyúttal a februári, Kanadában megrendezésre kerülő, A ligás Junior Világbajnokságon való részvétel kiharcolását is jelentette. A magyar lányok nagyon szoros meccsben, sajnos végül alul maradtak. Az utolsó end-ben a lopás kiharcolása volt a cél, hogy eldöntsük a meccset, ügyesen játszottunk, de végül a japánok, a rájuk jellemző precizitással, meg tudták dobni befejezőként a 2 pontot.

Japán (jpn) – **Magyarország (hun)** 6:**5**

*Döntő*

Skócia (sco) – Oroszország (rus) 5:3

***Összegzés***

A célkitűzés a tisztes helytállás és az A liga elérése volt. A csapat hangulata végig nagyon jó volt, összetartó, jó közösséget alkotnak a lányok, küzdeni tudnak egymásért. A teljes magyar csapat összetartó volt, jó hangulata volt a közösen töltött időnek, szurkolásoknak.

A lányok nagyon összeszedetten, koncentráltan álltak oda minden mérkőzésre, bár nem mindig sikerült hibátlannak maradnunk. Az idei évben nagy hangsúlyt fektettünk a mentális felkészítésre és a jó mentális állapot folyamatos fenntartására. Nagyon szerettük volna azt az érmet, de az eredmény abszolút reális volt.

A folyamatos fejlődés fenntartására kell nagy hangsúlyt fektetnünk a jövőben, mely lehetőség szerint, korosztályuknak megfelelő versenyeken való részvételt, illetve a most látott hiányok, taktikai, technikai fejlesztések kiértékelését és azok jövőbeli javítását jelenti.

Nagy Gyöngyi

Lohja, Kisakallio, Finnország, 2019. január 11.